SKRIFTLIG FORESPØRGSEL E-1090/00

af Erik Meijer (GUE/NGL) til Kommissionen

(7. april 2000)

Om: Indtrængen og absorbering af udendørs forekomst af benzol i boliger og iværksættelse af foranstaltninger for folkesundheden

1. Har Kommissionen kendskab til de for nylig offentliggjorte resultater af undersøgelsen om benzolindhold i luften som nævnt i bl.a. det amerikanske videnskabelige tidsskrift Nature af 9. marts 2000 og New York Times af 14. marts 2000, hvoraf det fremgår, at indholdet af benzol i de seks undersøgte europæiske byer Antwerpen, Athen, København, Rouen, Padua og Murcia er større inden for boligerne end udenfor?

2. Kan Kommissionen bekræfte, at man hidtil generelt har antaget, at for høje koncentrationer af benzol kun forekommer udendørs og i bilreparationsværksteder, hvilket forårsages af direkte biludstødningsgasser, således at forekomsten af benzol i boliger er betydeligt lavere og navnlig må forklares med nær beliggenhed til strækt trafikerede veje og dårlig isolering af boligerne?

3. Hvordan bedømmer Kommissionen den påstand, som fremgår af undersøgelsen, nemlig at boligindretningen i nordeuropæiske stater, der anvender forholdsvis mere linoleum, træ og tæpper, bevirker, at der opsuges, optages og tilbageholdes mere benzol i boligen, som stammer fra luften udenfor end boligerne i de sydeuropæiske stater, hvor der til gulve, vægge og tage i højere grad anvendes sten og fliser?

4. Er Kommissionen ligesom jeg af den opfattelse, at den høje koncentration af benzol i luften og navnlig i indendørsluften er skadelig for folkesundheden, og at f.eks. risikoen for leukæmi øges betydeligt gennem for høje koncentrationer af denne luftart?

5. Er Kommissionen ligesom jeg af den opfattelse, at dersom resultaterne af denne rapport er sande menneskene til daglig er udsat for meget højere koncentrationer af benzol, end man hidtil har antaget, således at den maksimalt tilladte og hidtil for risikofri ansete procentsats benzol i fri luft faktisk er for høj og derfor bør sænkes?

6. Er Kommissionen rede til af hensyn til folkesundheden at anvende resultaterne af denne rapport til at foreslå foranstaltninger, der bevirker, at udstødning af benzol udendørs og dens indtrængen i boliger reduceres mest muligt?

Svar afgivet på Kommissionens vegne af David Byrne

(8. juni 2000)

1. Ja.

2. Ja, udsættelse for høje koncentrationer af benzol har generelt, men ikke udelukkende, været sat i forbindelse med udendørs faktorer.

3. Det er endnu for tidligt at drage konklusioner på grundlag af denne undersøgelse, især i spørgsmålet om boligindretningens betydning for optagelse af benzol. Det skal understreges, at der er tale om en hypotese.

4. Ja, høj koncentration af benzol, som vides at være kræftfremkaldende, anerkendes som en betydelig risikofaktor i forbindelse med kræft. Dette afspejler sig i Fællesskabets lovgivning på områderne miljøbeskyttelse og beskyttelse af arbejdstagerne.

5. Endnu en gang, det er for tidligt at drage konklusioner om, hvorvidt folk udsættes for højere koncentrationer af benzol, end man før antog.

6. Kommissionen afventer yderligere forskning og eventuelle bemærkninger fra medlemsstaterne, som bedst er i stand til at vurdere den potentielle risiko, før den tager stilling til en eventuel yderligere Fællesskabsaktion på området. Det bemærkes imidlertid, at EF-traktatens bestemmelser om folkesundhed i artikel 152 (tidligere artikel 129) ikke fastsætter, at der skal ske en harmonisering af bestemmelserne på miljøbeskyttelsesområdet. Fællesskabets bestemmelser om beskyttelse af arbejdstagerne og miljøet i forbindelse med benzol tages imidlertid op til fornyet overvejelse med regelmæssige mellemrum. Enhver ny viden af den art, der nævnes i det ærede medlems forespørgsel, vil indgå i disse overvejelser.